b'\n_START_ARTICLE_\nDan Zamfirescu (scriitor)\n_START_SECTION_\nBiografie\n_START_PARAGRAPH_\nA studiat la Liceul \xe2\x80\x9eI. L. Caragiale\xe2\x80\x9d din Bucure\xc8\x99ti (1944-1952) \xc8\x99i la Institutele Teologice din Sibiu (1952-1954) \xc8\x99i Bucure\xc8\x99ti (1954-1956), urm\xc3\xa2nd apoi cursuri de doctorat \xc3\xaen specialitatea Bizantinologie (1956-1959). \xc3\x8e\xc8\x99i continu\xc4\x83 studiile la Facultatea de Limbi slave din Bucure\xc8\x99ti (1961-1966), unde ob\xc8\x9bine \xc3\xaen 1971 titlul de doctor \xc3\xaen filologie._NEWLINE_Dup\xc4\x83 absolvirea cursurilor de doctorat la Institutul Teologic din Bucure\xc8\x99ti a lucrat \xc3\xaen redac\xc8\x9bia revistelor Patriarhiei \xc8\x99i la Biblioteca Patriarhiei (1959-1960), la Asocia\xc8\x9bia Slavi\xc8\x99tilor (1961-1968), \xc3\xaen redac\xc8\x9bia revistei Contemporanul (1968-1973). A fost ziarist \xe2\x80\x9eliber profesionist\xe2\x80\x9d \xc3\xaen anii 1973-1989, fiind un colaborator al Securit\xc4\x83\xc8\x9bii, cu care a \xc3\xaencheiat un angajament \xc3\xaen 1973. A debutat ca ziarist \xc3\xaen 1962 \xc3\xaen paginile revistei Luceaf\xc4\x83rul, colabor\xc3\xa2nd apoi cu articole \xc8\x99i studii despre cultura rom\xc3\xa2neasc\xc4\x83 veche \xc8\x99i modern\xc4\x83 \xc8\x99i despre spiritualitatea ortodox\xc4\x83 rom\xc3\xa2neasc\xc4\x83 la Gazeta literar\xc4\x83, Rom\xc3\xa2nia literar\xc4\x83, Ateneu, Sc\xc3\xaenteia, Sc\xc3\xaenteia tineretului, Rom\xc3\xa2nia liber\xc4\x83, S\xc4\x83pt\xc4\x83m\xc3\xaena, Flac\xc4\x83ra, Via\xc8\x9ba studen\xc8\x9beasc\xc4\x83 \xc8\x99.a._NEWLINE_\xc3\x8en 1990 devine director al Editurii Roza V\xc3\xa2nturilor, care va publica lucr\xc4\x83rile unor scriitori ca Nichifor Crainic \xc8\x99i Mircea Eliade, prefa\xc8\x9bate de Dan Zamfirescu. \xc3\x8en anul 1994 devine profesor la Facultatea de Teologie-Litere a Universit\xc4\x83\xc8\x9bii din T\xc3\xa2rgovi\xc8\x99te. A fost ales membru al Academiei Oamenilor de \xc8\x98tiin\xc8\x9b\xc4\x83 din Rom\xc3\xa2nia (AOSR), Sec\xc8\x9bia de \xc8\x99tiin\xc8\x9be istorice \xc8\x99i arheologice.\n_START_SECTION_\nIdeolog al protocronismului\n_START_PARAGRAPH_\nRaportul final al Comisiei Preziden\xc8\x9biale pentru Analiza Dictaturii Comuniste din Rom\xc3\xa2nia redactat \xc3\xaen 2006 sub conducerea istoricului Vladimir Tism\xc4\x83neanu \xc3\xael \xc3\xaenscrie pe Dan Zamfirescu printre \xe2\x80\x9eexponen\xc8\x9bii protocronismului\xe2\x80\x9d, al\xc4\x83turi de Paul Anghel, Eugen Barbu, Corneliu Vadim Tudor, Doru Popovici, Ilie Purcaru, Ilie B\xc4\x83descu, Ion L\xc4\x83ncr\xc4\x83njan, Pompiliu Marcea, Ion Dodu B\xc4\x83lan, Dinu S\xc4\x83raru, Adrian P\xc4\x83unescu, Mihai Ungheanu, Nicolae Dan Fruntelat\xc4\x83 \xc8\x99i Artur Silvestri._NEWLINE_Dan Zamfirescu a fost un promotor al protocronismului rom\xc3\xa2nesc, el public\xc3\xa2nd \xc3\xaen noiembrie 1967, \xc3\xaen revista Contemporanul, un articol intitulat \xe2\x80\x9eTradi\xc8\x9bia ca \xc2\xabdurat\xc4\x83\xc2\xbb a istoriei \xc8\x99i culturii na\xc8\x9bionale\xe2\x80\x9d, care a reprezentat un prim semnal al protocronismului \xc8\x99i, dup\xc4\x83 cum afirma autorul s\xc4\x83u cu prilejul reedit\xc4\x83rii articolului \xc3\xaen 2003, \xe2\x80\x9ea dat semnalul reintroducerii no\xc8\x9biunii \xc8\x99i ideii de \xc2\xabtradi\xc8\x9bie\xc2\xbb, tratate cu adversitate implacabil\xc4\x83 sub dictatura \xc2\xabrealismului socialist\xc2\xbb\xe2\x80\x9d. Ideea protocronist\xc4\x83 rom\xc3\xa2neasc\xc4\x83 a fost lansat\xc4\x83 de Edgar Papu prin articolul \xe2\x80\x9eProtocronismul rom\xc3\xa2nesc\xe2\x80\x9d din revista Secolul XX (1974), reluat \xc3\xaen volumul Din clasicii no\xc8\x99tri. Contribu\xc8\x9bii la ideea unui protocronism rom\xc3\xa2nesc (1977). Ideologia protocronist\xc4\x83 a atras un num\xc4\x83r semnificativ de intelectuali printre care Alexandru Du\xc8\x9bu, Mihai Dr\xc4\x83gan, I. Constantinescu, Adrian Marino, Nicolae Balot\xc4\x83, Mihai Ungheanu, Marin Mincu, Dan Zamfirescu \xc8\x99i Ovid. S. Crohm\xc4\x83lniceanu._NEWLINE_\xc3\x8en opinia lui Dan Zamfirescu, protocronismul era \xe2\x80\x9eo nou\xc4\x83 con\xc8\x99tiin\xc8\x9b\xc4\x83 despre locul \xc8\x99i rolul culturii rom\xc3\xa2ne\xc8\x99ti \xc3\xaen trecut \xc8\x99i prezent\xe2\x80\x9d, ce promova asumarea \xe2\x80\x9eunei noi misiuni, universale, a geniului creator rom\xc3\xa2nesc, pe m\xc4\x83sura amplitudinii istoriei contemporane\xe2\x80\x9d._NEWLINE_Demersul protocronist a fost deturnat de la aspectul s\xc4\x83u cultural c\xc4\x83tre cel propagandistic, trivializ\xc3\xa2nd orice valen\xc8\x9b\xc4\x83 cultural\xc4\x83 a ideii de protocronism p\xc3\xa2n\xc4\x83 la c\xc4\x83derea \xc3\xaen ridicol. Articolele publicate \xc3\xaen Luceaf\xc4\x83rul, S\xc4\x83pt\xc4\x83m\xc3\xaena, Sc\xc3\xaenteia tineretului \xc8\x99i Suplimentul literar \xc8\x99i artistic al Sc\xc3\xaenteii tineretului de Dan Zamfirescu, Artur Silvestri, Corneliu Vadim Tudor, Eugen Barbu, Dan Ciachir, Ion Coja, Mariana Br\xc4\x83escu, F\xc4\x83nu\xc8\x99 B\xc4\x83ile\xc8\x99teanu, Ioan Alexandru, Eugen Florescu, Ion L\xc4\x83ncr\xc4\x83njan \xc8\x99.a. au sus\xc8\x9binut fervent acest propagandism protocronism. Dan Zamfirescu a fost unul dintre publici\xc8\x99tii propagandi\xc8\x99ti care au contribuit la popularizarea sintagmei \xe2\x80\x9eEpoca de Aur\xe2\x80\x9d pentru perioada de conducere a Rom\xc3\xa2niei de c\xc4\x83tre Nicolae Ceau\xc8\x99escu. El a fost unul dintre cei mai servili propagandi\xc8\x99ti ai dictatorului comunist, dup\xc4\x83 cum sus\xc8\x9bine criticul literar Gheorghe Grigurcu._NEWLINE_Preocup\xc4\x83rile protocroniste ale lui Dan Zamfirescu au continuat \xc8\x99i dup\xc4\x83 Revolu\xc8\x9bia din decembrie 1989, fiind publicate volume noi. El a primit Premiul Na\xc8\x9bional al Funda\xc8\x9biei Rom\xc3\xa2nia Mare \xc3\xaen 1992, fiind elogiat de Corneliu Vadim Tudor ca \xe2\x80\x9eun scriitor genial\xe2\x80\x9d, \xe2\x80\x9ede o rectitudine moral\xc4\x83 extraordinar\xc4\x83\xe2\x80\x9d. Revista Rom\xc3\xa2nia Mare are, \xc3\xaen opinia lui Dan Zamfirescu, misiunea de a salva \xe2\x80\x9eneamul de la dezastrul sufletesc programat\xe2\x80\x9d.\n_START_SECTION_\nOpinii protocroniste\n_START_PARAGRAPH_\nDan Zamfirescu a promovat \xc3\xaen scrierile sale idei istorice discutabile, uneori f\xc4\x83r\xc4\x83 acoperire documentar\xc4\x83 \xc8\x99i mai \xc3\xaentotdeauna scoase din context. Astfel, potrivit scrierilor sale, cultura rom\xc3\xa2n\xc4\x83 are o vechime de 600 de ani, con\xc8\x99tiin\xc8\x9ba na\xc8\x9bional\xc4\x83 rom\xc3\xa2neasc\xc4\x83 exista \xc3\xaenc\xc4\x83 din secolele XV-XVI, monahul copist moldovean Gavril Uric a fost \xe2\x80\x9eun om uria\xc8\x99\xe2\x80\x9d \xc8\x99i \xe2\x80\x9eun rom\xc3\xa2n de voca\xc8\x9bie universal\xc4\x83\xe2\x80\x9d, \xc3\xaen timp ce voievodul muntean Neagoe Basarab este considerat \xe2\x80\x9eun geniu la egalitate cu Erasmus \xc8\x99i Machiavelli, ba chiar peste ei\xe2\x80\x9d. Istoria rom\xc3\xa2nilor este \xc3\xaen opinia sa plin\xc4\x83 de exemple \xc3\xaen care \xc8\x9b\xc4\x83rile rom\xc3\xa2ne au salvat Europa de invazia turcilor precum B\xc4\x83t\xc4\x83lia de la Rovine (considerat\xc4\x83 \xe2\x80\x9eo lovitur\xc4\x83 hot\xc4\x83r\xc3\xa2toare a culturii rom\xc3\xa2ne\xe2\x80\x9d) sau de luptele lui \xc8\x98tefan cel Mare._NEWLINE_O parte dintre aceste idei apar \xc3\xaen lucrarea R\xc4\x83zboiul \xc3\xaempotriva poporului rom\xc3\xa2n (1993)._NEWLINE_Interpret\xc4\x83rile exagerate ale istoriei culturii \xc8\x99i literaturii rom\xc3\xa2ne l-au determinat pe Dan Zamfirescu s\xc4\x83 sus\xc8\x9bin\xc4\x83 c\xc4\x83 Ion Creang\xc4\x83 ar fi egal sau mai mare dec\xc3\xa2t clasicii universali Homer, William Shakespeare \xc8\x99i Johann Wolfgang von Goethe, istoricul literar consider\xc3\xa2nd c\xc4\x83 Ivan Turbinc\xc4\x83, \xe2\x80\x9epersonajul care domin\xc4\x83 istoria lumii \xc3\xaen secolul nostru\xe2\x80\x9d, ar fi \xe2\x80\x9emai contemporan dec\xc3\xa2t Hamlet, Faust, Don Quijote \xc8\x99i Alio\xc8\x99a Karamazov\xe2\x80\x9d.\n_START_SECTION_\nDistinc\xc8\x9bii\n_START_PARAGRAPH_\nA fost decorat \xc3\xaen februarie 2004 cu Ordinul Meritul Cultural \xc3\xaen grad de Comandor, Categoria G - \xe2\x80\x9eCultele\xe2\x80\x9d, \xe2\x80\x9e\xc3\xaen semn de apreciere deosebit\xc4\x83 pentru activitatea sus\xc8\x9binut\xc4\x83 \xc3\xaen domeniul cultelor, pentru spiritul ecumenic \xc8\x99i civic dovedit \xc8\x99i pentru contribu\xc8\x9bia avut\xc4\x83 la \xc3\xaent\xc4\x83rirea leg\xc4\x83turilor interconfesionale, de bun\xc4\x83 \xc8\x99i pa\xc8\x99nic\xc4\x83 convie\xc8\x9buire \xc3\xaentre to\xc8\x9bi oamenii\xe2\x80\x9d.'